MATERINSKI JEZIK ESPERANTO

(Ovdje su odgovori na često postavljana pitanja o toj temi - preuzeti s Interneta. )

Tko je esperantist od rođenja ("denaska esperantisto")?                            

To je osoba koja je usvojila esperanto u svojoj svakodnevnoj sredini kao svoj prvi jezik ili kao jedan od svojih prvih jezika, počevši od rođenja, ili u veoma ranom djetinjstvu.

Koliko takvih govornika esperanto ima?

Procjenjuje se da se esperantom svakodnevno služi oko 1.000 obitelji. Ima obitelji bez djece, a nisu niti  sva djeca učila jezik od rođenja. S druge strane mnogi takvi su odrasli i više ne žive u roditeljskom domu (ali postoje izvorni govornici druge i čak treće generacije). Stoga broj esperantista od rođenja može biti oko 1.000. Ova procjena nije posve pouzdana.  (Op.prev. u Hrvatskoj imamo nekoliko takvih esperantista.)

Govore li oni esperanto bolje od drugih esperantista?

Oni govore tečnije i s manje napora od većine ostalih esperantista, ali  veličina njihovog fonda riječi ovisi o tome kakav su jezik slušali kod kuće i o tome koliko su poslije sačuvali kontakt sa jezikom. Ne može se lako razlikovati odraslog esperantista od rođenja od bilo kojeg drugog iskusnog govornika esperanta. 

Zašto neki žele da njihova djeca postanu esperantisti od rođenja?

Razlozi variraju od jedne obitelji do druge, ali najčešće se radi o kombinaciji slijedećih motiva:

Ako međunarodni par već koristi esperanto između sebe, prirodno je da se jezik prosljeđuje i djeci, u ovom ili onom obliku. (Ipak, mnogi esperantisti od rođenja nisu djeca roditelja koji govore različite jezike.)

Ako roditelji žele putovati na esperantske susrete ili primati esperantske goste, oni žele omogućiti i svojoj djeci da sudjeluju u tom dijelu njihova života. 

Roditelji žele prenijeti na djecu onaj međunarodni i tolerantni način razmišljanja koji je temelj esperantske kulture. Roditelji mogu smatrati da je dvojezičnost pozitivna stvar sama po sebi, jer će kasnije olakšati učenje ostalih jezika, npr. u školi, a možda će imati i druge dobre učinke na intelektualne sposobnosti djeteta. 

Kako se odgaja dijete na dva jezika?

Postoji više načina, ali najčešće se koristi, u ovom ili onom obliku, 
jedna od tri slijedeće metode:

Metoda prema osobi (jedna osoba - jedan jezik): Svaka osoba, koja stalno kontaktira s djetetom, govori s njim uvijek i samo na jednom te istom jeziku, još od prvog dana. Dijete uči razlikovati jezike povezujući ih s određenim osobama. Preporučuje se, ali nije obavezno, da svatko tko se brine za dijete poznaje barem pasivno sve jezike koji su u upotrebi. 

Metoda prema situaciji (jedna situacija - jedan jezik): Cijela obitelj rabi određeni jezik u određenoj situaciji. Svi govore jezik A kada je cijela obitelj na okupu, a svi govore jezik B kada su prisutni djed, baka, rođaci i znanci, koji govore taj jezik. Svaki član obitelji mora znati svaki od jezika i aktivno, ali ne nužno jednako dobro. Usvajajući jezik, djeca su najviše pod utjecajem roditelja koji ga govori bolje. 

Metoda prema vremenu (jedno vrijeme - jedan jezik): Cijela obitelj govori jedan jezik u određeno vrijeme, a drugi jezik u drugo vrijeme. Periodi mogu biti pola dana, dani ili dulji. I tada svaki član obitelji mora aktivno znati sve jezike. 

Je li moguće odgajati djecu trojezično?

Moguće je,  i u mnogim  slučajevima je  dobro uspjelo. Jezik sredine dijete usvaja čak i ako ga  ne sluša mnogo u  kući u svojim prvim godinama. (Tu se činjenicu može iskoristiti i za dvojezični odgoj.) Ipak, tada se korištena metoda mora brižljivije razraditi i strože primjenjivati, nego kod dva jezika.

Kakav esperanto treba govoriti djeci?


Najvažnije stvari su slijedeće: 

Tečno govoriti. To ipak ne znači jezik bez grešaka, kao da je sišao sa stranica knjiga. Tako se ne govori ni vlastiti nacionalni jezik. Važno je bez velikih napora izvući se iz svakodnevnih situacija i nesputano izraziti svoje misli i osjećaje. 

Relativan međunarodni izgovor. Utjecaj vašeg nacionalnog jezika uvijek će postojati, ali pokušajte izbjeći najočitije slučajeve. 

Spremnost  za  što više učenja. S malom bebom ne trebate puno riječi, ali iskoristite to vrijeme za učenje riječi koje ćete trebati uz trogodišnjaka! Pogađajte unaprijed koje će vam  sve riječi trebati u ophođenju s vašim djetetom.

Sposobnost traženja ili stvaranja novih riječi. Ako vaši rječnici ne pomažu, hrabro upotrijebite tvorbu riječi u esperantu. Ubacujte i nacionalne riječi za čisto lokalne stvari, koje vam se čine da ni ne trebaju esperantsko ime. 

(Ljudi znaju pričati ovaj vic: "On govori esperanto, kao da je tamo rođen!". Međutim, sada ste saznali da takvih ljudi stvarno ima.)

